*Se også musikeren Bjørn Ianke (1948–2002)*

Flere designere og brukskunstnere var involvert da Kongeskipet ble innredet 1947-48: Birgit Wessel, Guy Krohg, Bjørn Ianke, Sigrun Berg, Alf Sture, Adolf Relling, Rolf Rastad.
**Bjørn Enge Ianke** (født 1. april 1919 i Etne og oppvokst i Fredrikstad, død 4. oktober 1991) var en norsk interiørarkitekt, møbeldesigner og restaureringarkitekt i eldre bygninger.

Etter examen artium i Fredrikstad 1939 dro han til Stockholm hvor han gikk i lære som møbelsnekker hos Carl Malmsten 1939-43. Han arbeidet i to år hos Malmsten og to år i Oslo før han i 1947 etablerte eget firma i Fredrikstad. 

Hans virksomhet omfattet møbler og innredning til private hjem, mest i Østfold, og til offentlige bygg: kongeskipet, andre skip, Lysebu (1947), ambassader, hoteller og kontorer. 

Som møbelsnekker arbeidet han særlig med håndverksmøbler med høy kvalitet, beregnet på spesialiserte innredningsoppdrag i representasjonsmiljøer. Hans «spesialitet var møblering av antikvariske bygninger uten å gå til stiletterligninger», og «han komponerte fritt over tradisjonelle stilelementer». Han laget gjerne lette, overstoppede møbler i edle treslag som mahogni, men også i bjørk. Han laget mindre serier for håndverksproduksjon, uten forbindelse med møbelindustrien. Det meste av det han laget ble produsert hos Hans Sundt Monrad & Co.

I tillegg til Stiftsgården (1953/55, sammen med Wilhelm Swensen og Annelise Knudtzon) og Erkebispegården (1967–72) deltok han i restaureringen av Østre Fredrikstad kirke (1966), Den gamle krigsskolen (1971–75), Onsøy kirke (1975–76)

> Det er i Iankes grep på de store nyinnrednings- og møbleringsoppgaver at han må betraktes som en fornyer, selv om det skjedde innenfor rammen av det beste i det som er kalt Scandinavian Design. Allerede i 1948 fikk han i oppdrag å skape møbler til "kongeskipet Norge". Av store statlige oppdrag kan nevnes møbler for de norske ambassader i Stockholm og New Delhi og representasjonsboligen i Parkveien. I Trondheim løste han viktige oppgaver både i Stiftsgården og i Erkebispegården. For 25 år siden overtok han et falleferdig hus i Gamlebyen i Fredrikstad. Han restaurerte og innredet det slik at det ble en severdighet og et viktig incitament i hele det antikvariske pleiearbeidet innenfor vollene.
> 
> 
> Lauritz Opstad
> 
>

Utmerkelser
-----------

Ianke mottok Jacobprisen 1960 fra Foreningen Brukskunst. Han har også mottatt sølvmedalje på en håndverksmesse i Stockholm 1943 og en førstepris fra Foreningen Brukskunst i en konkurranse om utforming av hotellmøbler.

I 1979 arrangerte Kunstindustrimuseet i Oslo en retrospektiv utstilling av hans virksomhet.

Referanser
----------

1. 1 2 3   www.disnorge.no[Hentet fra Wikidata]
2. ↑   Store norske leksikon, Store norske leksikon-ID Bjørn\_Ianke[Hentet fra Wikidata]
3. ↑   KulturNav, oppført som Bjørn Enge Ianke, KulturNav-ID 135022a8-8fda-40a2-8e0c-7ff99366efcc, besøkt 9. oktober 2017[Hentet fra Wikidata]
4. 1 2   Norsk kunstnerleksikon, oppført som Bjørn Enge Ianke, Norsk kunstnerleksikon ID Bjørn\_Enge\_Ianke, besøkt 9. oktober 2017[Hentet fra Wikidata]
5. 1 2  (no) Bjørn Ianke (1919–1991) i Store norske leksikon
6. 1 2  «Bjørn Ianke» i Norsk kunstnerleksikon. Oslo, 1982-86
7. ↑  Arne Remlov. «Norsk brukskunst ombord i Kongeskipet» I: *Bonytt*, nr 10, 1948
8. 1 2  Leena Mannila. *God form i Norge, Jacob-prisens vinnere 1957-1995*. Messel forlag / Norsk Form, 1996. ISBN 82-452-0011-5. (ebok)
9. ↑  Nekrolog i Aftenposten, 11.10.1991

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk kunstnerleksikon **·** KulturNav
 |